Onthou jy nog daardie wedstryd? | Maroela Media
Die Britse toerspan van 1904 wat teen die Maori verloor het.
Elke land het sy geskiedenis waaroor hy nie mag praat nie, en net so het elke rugbyspan ŉ wedstryd waaroor hy nie graag wil praat nie.
Dink maar aan die sterbelaaide Westelike Provinsie toe hulle hulle in 1983 deur Suidoos-Transvaal in ŉ Lionbekerwedstryd geklop is. Witbank was nooit weer dieselfde nie.
Dink maar aan Noord-Transvaal toe die span vol Bokke in die Curriebekereindstryd van 1970 deur Griekwas in Kimberley getroef is. Weke lank is die Curriebeker uitgestal in die SA Perm, sodat die hele Noord-Kaap in die oorwinning kon baai.
Dink maar aan die dag toe Oos-Transvaal die Ligbloues op Loftus geklop het, toe Natal die Curriebekereindstryd in 1990 ook op Loftus gewen het. As ŉ mens Durban toe oor Van Reenenspas gery het, is jy met ŉ groot naambord begroet: “Jy ry nou Curriebekerwêreld binne”.
Eina! En dan het ons anderkant toe gekyk …
Dink ook maar aan die dag toe Japan die Bokke in 2015 in Brighton geklop het, of toe die Bokke verlede jaar teen Italië verloor het.
Die Britse en Ierse Leeus is baie gesteld oor hul toere, vertonings en uitslae, maar hulle was jare lank tjoepstil oor die wedstryd wat hulle in 1904 teen die Maori in Rotorua gespeel het.
Amptelik het die Leeus 14 van hul 19 wedstryde gewen, maar oor die nederlaag teen die Maori? Nou ja …
Volgens die argiewe is die wedstryd om tienuur in die oggend voor 2 000 rasende toeskouers gespeel, slegs ŉ paar dae ná die eerste toets wat die All Blacks met 9-5 gewen het.
Die Leeus was gou voor nadat John Fisher en Willie Llewellyn gedruk het, maar volgens Percy Bush het hy aspris albei doelskoppe misgeskop “om die Maori nie te ver te klop nie”.
Dit het geboemerang , want die Leeus is met 8-6 geklop. Dit was glo ŉ bedremmelde span wat die aand per trein in Auckland aangekom het.
Die Leeus kon nie uitgepraat raak oor hul besoek aan Rotorua nie. Dis ŉ wonderlike vakansiebestemming met asemrowende natuurskoon, natuurlike warmwaterbronne, stoombaddens, modderpoele en ongekende gasvryheid.
Maar oor die wedstryd? Aikôna.
Dankie Pieter, jy vat my ver terug. Ek was daar op Witbank, as WP ondersteuner, het nog die program.
Ja onthou daai Maori game teen Britse leeus goed..wat n wedstryd..voel soos gister ek was toe 87 Jaar oud